麻姑山詩 道法堂檢點三帝御書
作者：呂南公
朝代：宋

paragraphs: 日脚退前楹，崇堂豁明凈。
縑緗出百函，翰墨睹三聖。
舒張溢牆壁，燦爛累籤㡠。
鸞龍交飛翻，金石避堅硬。
毫無半分弱，大至袤丈勁。
真行體兼精，篆籀法畢正。
篇章入題寫，作者一何幸。
偉哉天縱能，豈謂學成性。
名山徧藏蓄，終古得輝映。
墨客徒醉心，黄冠荷覃慶。
嘗思八世主，覆燾足仁政。
詩書所敷揚，乃獨蔑此命。
將非史官略，紀敘非盡併。
不然天日資，肯特記名姓。
或應淳古治，不以餘藝競。
膚淺難考評，隨羣但稱盛。